
DISSERTATIO  MEDICA 


INAUGURALIS 

DE 

CORDIS  ANEURISMATE. 


Auctore  G.  T.  Everest. 


PROCEM1UM. 

JMjrum  admodum  esse  videtur  organum,  quod 
tantopere,  non  modo  ad  sanitatem,  sed  etiam  ad 
vitam  ipsam  pertinet,  quantum  cor,  cuj usque 
structura  atque  naturales  actiones  tam  curiose 
semper  indagatae  sunt,  ad  vitia  sua  tantillam  cu¬ 
ram  atque  studium  usque  conciliasse.  Quantil¬ 
lum  enim  spatium,  in  plerisque  libris  qui  de  noso- 

logia  scripti  sunt,  hujusmodi  mala  occupant  ;  quin- 
etiam  in  isto  celeberrimo,  qui,  in  hac  Academia 
nostra,  Medicinae  studiosis  quasi  index  studiorum 
est,  semel  atque  iterum  solum  cordis  ulla  affectio 
memoratur ;  atque  si  excipimus  Carditidem,  vix 
ullum  aliud  malum  cordis,  non  plane  symptoma¬ 
ticum,  reperiemus.  Quod  si  cum  hac  paucitate 
plurimos  morbos  pulmonis  intestinorumque  et 
aliarum  partium  comparamus,  cordis  varia  mala 
quodammodo  neglecta  fuisse  manifeste  videbitur  ; 
sequi turque  ut,  quod  tantus  magister  silentio  pe¬ 
ne  praeteriit,  discipuli  aut  plane  negligant,  aut 
passim  solum  nullaque  certa  ratione,  prosequan¬ 
tur.  Itaque,  etsi  plerique  medici  medicinaeque 
studiosi  nomina  Lancisi,  Corvisart,  Senac, 

9  9 

Burns,  Laennec,  Rostan,  non  ignorant,  eo- 
rundemque  opera  leviter  fortasse  evolverunt,  ta¬ 
men,  ut  mihi  videtur,  haec  tantum  studii  quantum 
bene  merentur  nondum  sibi  vindicaverunt. 

Haec  opinio,  non  secus  atque  major  frequentia 
hujusmodi  morborum  nunc  quam  olim  (etsi  for¬ 
tasse  hoc  non  tam  revera  accidit,  quam  accidere 
videtur,  ex  majori  cura  qua  corpora  nunc,  quam 
olim,  inciduntur)  primum  me  impulit  ut  his  vitiis 

operam  curiosius  paulo  darem ;  et  quoniam  nunc 
mihi,  honores  doctoratus  in  hac  celeberrima 
Academia  petenti,  aliquid  de  re  medica  scriben¬ 
dum  est,  de  uno  ex  his,  Cordis  Aneurismate  sci¬ 
licet,  scribere  constitui.  Verum  quidem  est,  plu¬ 
rima  ejusdem  organi  vitia  medici  studium  pari» 
ter  mereri.;  sed  cum  omnia,  in  hujusmodi  disser¬ 
tatione,  comprehendere  non  facile  sit,  malim 
unam  affectionem  curiose,  quam  omnes  leviter  pro¬ 
sequi,  laudemque  mereri  paulum  bene,  quam  mul¬ 
tum  male  atque  imperfecte  effieisse. 


DE  NATURA  CORDIS  ANEURISMATIS. 

H^ec  affectio  est  inter  vulgatissima  mala  qui¬ 
bus  cor  obnoxium  est.  Constat  ex  amplificatione 
praeter  naturam  cordis,  saepissime  ex  dilatatione 
unius  vel  utriusque  ventriculi.  Hoc  vero  malum 
ab  Hypertrophia  Cordis  plurimum  distat ;  siqui¬ 
dem  haec  in  aucta  crassitudine  parietum  ventricu¬ 
lorum,  simul  cum  columnarum  carnearum  septi¬ 
que  ventriculorum,  consistit,  saepissimeque  acci- 

dit  in  validis  hominibus,  quorum  habitus  corporis 
plenus  est,  quique  valida  exercitatione  uti  solent. 
Sub  hac  igitur  sanguis  majore  solito  impetu  pro¬ 
pellitur,  usque  adeo  ut  non  raro  Apoplexia  mo¬ 
veatur,  vel  tanta  dilatatio  aortae  arteriae  ve  pul¬ 
monalis,  ut  earum  aneurisma  tandem  excitetur. 
At  in  Cordis  simplici  Aneurismate,  vis  ejus,  qua 
propellitur  sanguis,  potius  imminuitur  quam  ad¬ 
augetur  ;  et  quanquam  parietes  ventriculorum,  ut 
procedit  morbus,  aliquid  incrementi  subire  pos¬ 
sunt,  tamen  hoc  effectus  solum  est  primarii  mor¬ 
bi,  neque  ullo  modo  verae  Hypertrophiae  simile 
est.  Quinetiam  in  hac,  fibrae  musculosae  cordis 
rubrae  sunt,  neque  ullam  aliam  mutationem  sube¬ 
unt,  nisi  quod  ampliores  solito  fiunt :  in  Aneu¬ 
rismate  vero,  istae  magis  flaccidae  pallidioresque 
sunt,  neque  raro  partes  quaedam  in  cartilaginem 
versae,  aliaeque  steatomate  occupatae,  vel  pluribus 
aliis  modis  corruptae,  esse  videntur.  Praeterea,  in 
Hypertrophia  pulsus  plenior  validiorque  esse 
solet ;  cavaque  ipsius  cordis  incremento  parietum 
potius  imminuuntur  quam  ampliantur.  In  Aneu¬ 
rismate  vero,  non  modo  cava  Cordis,  uti  nomen 
indicat,  dilatationis  plus  minusve  patiuntur,  ve- 

rum  etiam  pulsus  arteriarum  plerumque  (etsi  id 
nullo  modo  perpetuum  est,)  longe  exilior  quam 
pro  natura  est. 

Haec  igitur  de  discrimine  inter  naturam  Hy- 
pertrophise  verique  Aneurismatis  Cordis.  Hujus 
autem  ipsius  duae  species  a  Corvisart,  Ros- 
tan  aliisque  positae  sunt ;  ex  quibus  alteram 
Aneurisma  activum ,  alteram  'passivum  vocant. 
Sub  priore  nomine  significant  eam  conditionem 
cordis,  in  qua  sinus  ejus  ampliantur  ex  majore  vi 
vehementiaque  qua  actiones  ejus  perficiuntur ;  sub 
posteriore,  eam  conditionem,  in  qua  cor  cedit  san¬ 
guini,  patiturque  distentionem  ex  simplici  ejus 
pressura.  Hoc  vero  posteriore  modo  Aneurisma 
Cordis  semper  fieri  existimabant  Morgagni,  Se- 
nac,  Haller,  alii  que  vix  minoris  nominis  viri ; 
nuperque  Portal  omnino  negavit  fieri  posse  ut 
verum  Aneurisma  Cordis  alio  modo  accidat,  id  est, 
activum ,  ut  dicitur,  Aneurisma  Cordis  revera 
existere.  Neque  enim,  inquit,  etsi  nimis  valida 
contractio  cordis  aneurisma  ejus  forte  praecesserit, 
hoc  unquam  accidere  potuit,  nisi  parietes  cordis 
prius  praeter  naturam  infirmi  fuissent,  atque  ideo 
dilatationem  facile  passi  essent.  Unicam  igitur 

speciem  aneurismatis  esse,  eamque  passivum , 
nunc  pene  constat.  Non  quod  non,  simul  cum 
Aneurismate  Cordis,  Hypertrophia  accidere  po¬ 
test,  vel,  si  mavis,  sub  ipsa  Hypertrophia,  cava  cor¬ 
dis  ampliantur:  haec  vero  amplificatio  cavorum 
auctaque  crassitudo  parietum  nullam  rationem  in¬ 
ter  se  habent,  neque  quod  casu,  ut  videtur,  omni¬ 
no  accidit,  id  debet  efficere,  uti  inquit  Portal,  ut 
alteram  hanc  speciem  aneurismatis  ullo  modo  ac¬ 
cipiamus. 

Hoc  autem  vitium  saepe  utrumque  ventriculum 
simul  afficit ;  plerumque  vero,  veluti  omnia  pene 
cordis  vitia,  solum  sinistrum.  Quinetiam  Bi- 
chat  dixit,  dextri  ventriculi  ostium,  valvulasque 
a  dextra  parte  cordis,  atque  ita  initium  arteriae 
pulmonalis,  nunquam  vel  in  cartilaginem,  vel  in 
os  converti  * ;  ideoque  unam  praecipuam  causam 
aueurismatis  a  dextra  parte  cordis  desiderari. 
Hoc  etsi  verum  non  est  (plurima  enim  exempla 
hujusmodi  conversionis  in  monumentis  medico¬ 
rum  reperiuntur)  tamen  vitia  dextri  ventriculi 
manifeste  longe  rariora  sunt  quam  sinistri ;  neque 


*  Anat.  Gen.  Syst.  Vase,  a  Sangnoir,  Art  ii.  sect.  1. 

quidem  hujus  rei  explicatio  difficilis  est.  Constat 
quoque,  ex  auctoritate  omnium  pene  de  hac  re 
scriptorum,  rupturam  sinistri  ventriculi  cordis, 
quam  dextri,  multo  saepius  accidere ;  quae,  quoni¬ 
am  hoc  modo  Aneurisma  Cordis  tam  saepe  finitur, 
aliud  argumentum  esse  videtur,  hoc  vitium  sinis¬ 
trum,  quam  dextrum  ventriculum,  longe  frequen¬ 
tius  infestare. 


DE  CAUSIS  CORDIS  ANEURISMATIS. 


Causae  morborum  plerorumque  solent  dividi  in 
proximam  atque  remotas  ;  posterioresque  iterum 
in  praedisponentes  et  excitantes.  Quoniam  vero 
hic  nullus  locus  causae  proximae  est  (ut  quae  no¬ 
mine  ipso  morbi  comprehendatur)  superest  solum 
ut  quae  sint  praecipuae  causae  praedisponentes  exci- 
tantesque  dicam. 

Inter  priores  autem,  (quae  plerumque  quicquid 
ad  sexum,  aetatem  habitumque  corporis,  et  alia  si- 
miliapertinet,  amplectuntur,)  senectutem  praecipue 
invenio,  quae  homines  huic  morbo  obnoxios  reddit. 
Hoc  quemadmodum  fiat  facile  intelligitur,  si  mo- 

do  consideramus  quantas  mutationes,  non  solum 
cor,  sed  totum  genus  sanguiferum,  tunc  temporis 
subeat.  Omnes  enim  partes  rigidiores  multo  jam 
factae,  minus  facile  distentionem  patiuntur,  eique, 
siquando  accidit,  propter  amissam  elasticitatem, 
minus  renituntur,  justam  que  magnitudinem  recu¬ 
perant.  Huic  si  adjicimus  minorem  vim  contrac- 
tilem  qua  hoc  tempore  fibrae  musculosae  fruuntur, 
manifeste  patebit  quapropter  senes  quam  juvenes 
longe  magis  opportuni  sint  huic  offensioni.  Dici¬ 
tur  quoque  cor  minus  amplum,  pro  rata  magni¬ 
tudine  aortae,  aliam  causam  praedisponentem  hu¬ 
jus  morbi  esse ;  siquidem  ventriculus  sinister,  ubi 
res  ita  se  habet,  singulis  contractionibus  plane  se 
exonerare  nequit.  Alia  causa  quoque  naturalis 
esse  videtur,  nimia  tenuitas  parietum  ventriculo¬ 
rum,  unde  magis  objecti  sint  dilatationi  necesse 
est. 

Quod  vero,  prae  caeteris  omnibus  causis,  hunc 
morbum  excitat,  est  conversio  in  os  partium  qua- 
rundam  cordis,  praecipueque  valvularum  semiluna¬ 
rium  ad  ostium  aortae.  Hoc  quoque  in  senectute 
longe  saepius  quam  alia  aetate  accidit ;  atque  ita 
senectus,  non  modo  cor  magis  obnoxium  morbo 

reddit,  sed  etiam  secum  affert  unam  expotentissimis 
causis  excitantibus.  Non  opus  est  curiose  dicere 
quemadmodum  has  val vulse,  in  os  conversae,  Aneu- 
risma  Cordis  moveant.  Satis  est  dixisse  cor, 
post  singulas  ventriculorum  diastoles,  non  posse, 
propter  valvulas  rigidas  partimque  clausas,  omni¬ 
no  se  deplere ;  fibrae  igitur,  ex  incluso  sanguine,^ 
protrahuntur  ;  idque  quum  indies  magis  magisque 
fiat,  justam  longitudinem  nunquam  redipiscuntur, 
sed  cavum  ventriculi  tandem  in  perpetuum  am¬ 
pliatur.  Pari  ratione  quoque,  non  solum  omnia 
alia  vitia  cordis,  quibus  circuitus  sanguinis  per  id 
impeditur,  sed  etiam  plures  alii  morbi,  tum  totius 
corporis,  tum  partium  ejus,  Aneurisma  Cordis 
movere  possunt  *  ;  atque  ita  possumus  fortasse  il¬ 
lud  pro  vero  accipere,  quod  circuitus  sanguinis 
impeditus,  etsi  plerosque  cordis  morbos  comitatur, 
tamen  longe  saepius  bos  morbos  movet,  quam  ab 
his  movetur.  Igitur  inter  caeteras  causas  hujus 
morbi,  magna  atque  diuturna  difficultas  spirandi 
admodum  vulgaris  est ;  inde  non  raro  Phthisin, 


*  Portal  sur  la  Nature  et  Traitement  de  plusieurs  Mala- 
dies,  Tom.  iv.  p.  358. 

Empyema,  Peripneumoniam  longam  pulmonisque 
Emphysema  saepissime  subsequitur,  fitque  ex  mag¬ 
nis  perpetuisque  conatibus  quos  facit  cor,  ad  san¬ 
guinem  per  pulmonem  propellendum,  impedimen¬ 
tumque  cursui  ejus  superandum.  His  causis 
Aneurismatis  Cordis  accedunt  vehementes  affec¬ 
tus  animi,  praecipueque  ira ;  ingentes  conatus,  ut 
siquis  gravia  pondera  attollit,  quod  postulat  ut 
spiritus  diu  retineatur ;  multi  morbi  convulsivi, 
et  deniqui  febres.  Quoniam  vero  hae  omnes  causae 
propemodum  eodem  modo  agunt,  isque  explicatu 
facilis  est,  non  opus  esse  videtur  plura  verba  de 
bis  consumere. 


DE  SIGNIS  ANEURISMATIS  CORDIS. 

Signa  hujus  mali,  uti  post  Corvisart  brevi¬ 
ter  enumerantur,  haec  sunt.  “  A  soft  and  weak 
pulse,  feeble,  dull,  and  sinking  palpitadons  ;  the 
hand  feels  a  soft  body  raise  up  the  ribs,  but 
which  does  not  strike  tbem  with  a  sharp  ciear 
blow  ;  it  seems  as  if  the  pulsations  were  weakened 
by  forcible  pressure.”  Ex  his  signis  autem  quae- 

dam  corrigi  debent,  iisque  plurima  nova  adjici. 
Neque  enim  pulsus  semper,  etsi  plerumque,  mol¬ 
lis  et  imbecillus  est ;  quin  etiam  Portae  unum 
exemplum  narrat,  in  quo  pulsus  durus  validus- 
que  fuit  pene  ad  mortem.  Neque  quidem  actio 
interdum  omnino  percipi  potest  manu  pectori  ad¬ 
mota.  Fortasse  plus  discitur  per  pectoris  percus¬ 
sionem,  ut  ille  monet ;  longe  autem  plus  per 
Stethoscopium,  quod  nuper  invenit  Laennec. 
De  hoc  autem  instrumento  plura  dicam,  ubi  ad 
diagnosin  venio ;  interim  caetera  plus  minus  per¬ 
petua  signa  Aneurismatis  Cordis  annumeranda 
sunt. 

Sub  hoc  morbo  signa  commode  dividuntur  in 
ea,  quae  plus  minus  communia  sunt  omnibus  vitiis 
cordis ;  atque  in  ea,  quae  propriam  affectionem  in¬ 
dicant.  Ex  prioribus  sunt  assiduus  dolor  vel  an¬ 
xietas  circa  praecordia,  pulsusque  fere  obscurus  et 
inaequalis  ;  palpitationes  crebrae  sunt,  syncopeque 
in  promptu  est ;  ad  haec,  venae  jugulares  alterna- 
tim  turgent  et  subsidunt ;  spiritus  plus  minus  dif¬ 
ficilis  brevisque  est,  et  fere  accedit  tussicula.  Ex 
posterioribus,  ictus  cordis  (ubi  percipi  potest, 
quod  non  semper  accidit)  fere  infra  solitum  locum 

sentitur,  magisque  diffusus,  ad  haec  plenior  esse 
solet  quam  pulsus  arteriarum  ;  praeterea  facies  fe¬ 
re  intumet ;  labra  livida  sunt ;  aliquid  torporis 
brachium  sinistrum  occupat,  dolorque  ad  sinistrum 
tempus  non  raro  extenditur.  Juvat  tamen  no¬ 
visse  haec  omnia  signa,  pariter  atque  caetera  quae 
cordis  vitia  ostendere  putantur,  admodum  fallacia 
esse,  saepeque  accidisse  ubi  nullum  vitium  cordis 
post  mortem  repertum  est.  Hoc,  ut  inquit  Ca- 
rolus  Bell,  “  depends  upon  tlie  more  lively 
sensibility  of  the  heart,  and  its  striet  dependen- 
cies  upon  the  reciprocal  actions  of  the  whole  Sys¬ 
tem  ;  so  that  whilst  the  feeling  of  disease  in  the 
heart  is  common,  almost  to  a  necessity,  in  every 
more  universal  disease,  its  organic  derangements 
are  comparatively  few*.” 

Sequitur  ut  explicationem  horum  signorum 
paucis  praebeam.  Anxietatem  autem  semper  ac¬ 
cidere,  quoties  vitales  functiones  ullo  modo  impe¬ 
diuntur,  omnes  novimus  ;  neque  mirum  igitur  est 
hanc  vehementissimam  esse  in  Cordis  Aneuris- 
mate  ;  non  facile  est  verbis  dicere  qualis  sensus  sit 


*  Syst.  of  Dissect.  p.  53. 

anxietas  ;  quicunque  vero  spiritum  paulisper  reti¬ 
nuerit  facile  intelliget,  cognoscetque  sensum  esse, 
non  doloris  quidem,  sed  dolore  etiam  magis  into¬ 
lerabilem.  Igitur  talis  sensus  summae  gravitatis 
oppressionisque,  in  hoc  morbo,  perpetuus  est,  ideo 
quia  cor  plane  se  exonerare  nequit ;  atque  accedit 
assiduus  timor  strangulationis,  partim  ex  impedi¬ 
ta  dilatatione  pulmonis  propter  auctam  molem 
cordis,  partim  propter  modum  inaequalem  quo  san¬ 
guis  per  id  organum  propellitur.  Pari  modo  ex- 
/ 

plicatur  brevis  difficilisque  spiritus,  et  frequens 
tussicula,  ex  perpetua  irritatione  quam  pulmo  pa¬ 
titur,  quamque  hoc  modo  depellere  conatur.  Pal¬ 
pitationes  vero  ubi  occurrunt  (etsi,  secundum 
Laennec,  minus  frequentes  in  hoc,  quam  in  aliis 
vitiis  cordis  sunt)  ei  generali  legi  referuntur,  ex 
qua  omnis  inaequalis  actio  partis  musculosae,  ex 
quacunque  causa  proficiscatur,  formam  convulsio¬ 
nis  vel  spasmi  induit ;  quarum  prior  in  hoc  mor¬ 
bo  frequentior  est,  quia  cor  nimis  infirmum  est 
quam  ut  tonicum  spasmum  admittat.  Palpita¬ 
tiones  autem  ex  vitio  ullo  cordis,  secundum  Cor- 
visart,  a  caeteris  omnibus  plurimum  distant; 
facileque  est  discernere  “  entre  les  palpitations 

legeres,  foibles,  fugaces,  dont  la  cause,  ordinaire- 
ment  morale,  est  connue  ;  et  les  palpitations  fortes 
violentes,  frequentes,  presque  continues,  pen¬ 
dant  des  mois,  des  annees,  dont  les  causes  sont 
souvent  obscures,  et  presque  toujours  anciennes,  et 
qui  sont  des  signes  de  maladies  de  coeur  Si 
aliis  scriptoribus  autem  credimus,  hoc  non  plane 
verum  est ;  et,  ut  Doctorem  Hamilton  solum 
citem,  palpitationes  non  raro  tam  vehementes  as- 
siduaeque  fuerunt,  ut  mortem  protinus  facerent, 

•  neque  ullum  vitium  cordis  postea  repertum  est  f . 
Quoties  vero  actio  cordis  ex  ulla  causa  pene  aut 
omnino  desinit.  Syncope  vocatur  ;  eaque  igitur  in 
hoc  morbo  frequens  est,  siquidem,  ut  inquit  Gre- 
Gomus,  “  Omnes  fere  causae  palpitationis,  synco¬ 
pen  quoque  aliquando  inducere  possunt ;  scilicet, 
quicquid  motum  cordis  turbare  et  convellere  queat, 
eundem  nonnunquam  debilitare  et  suspendere  po¬ 
test  Dixi  pulsum  plurimum  variare  in  hoc  mor- 


*  Corvi  sart,  sur  les  Maladies  de  Coeur,  p.  440. 
f  Hamilton  on  Purgative  Medicines,  p.  199* 

%  Gregorii,  Consp.  Med.  Theor.  p.  146. 

bo,  idque  verum  est ;  tamen  verisimile  est  fore, 
ut  plerumque  obscurus  et  inaequalis  sit.  Cor  enim 
se  omnino  deplere  non  potest,  non  modo  ex  majore 
copia  sanguinis  quam  in  se  habet,  sed  etiam  ex  mi¬ 
nore  viquacontractionesejusfiunt;  copia  igitur  san¬ 
guinis,  singulis  contractionibus  in  arterias  missa, 
exigua  est,  eaque,  cum  imparibus  intervallis  pro¬ 
pellatur,  facile  explicat  pulsum  supra  descriptum. 
Venae  jugulares  autem  quapropter  modo  in  tume¬ 
ant  modo  subsidant,  (hoc  enim,  etsi  saepius  an¬ 
notatur  in  vitiis  dextri  cordis,  tamen  in  Aneuris- 
mate  sinistri  ventriculi,  de  quo  nunc  potissimum 
ago,  interdum  occurrit)  hoc  modo  explicatur. 
Quiequid  impedit  fluxum  sanguinis  per  sinistrum 
ventriculum  cordis,  retinet  majore  copia  in  sinis¬ 
tra  auricula,  ideoque  in  vasis  pulmonis  ;  quiequid 
vero  sanguinem  in  vasis  pulmonis  retinet,  prohi¬ 
bet,  ne  ventriculus  dexter,  atque  ita  auricula  dex¬ 
tra,  libere  depleantur  ;  sequitur  igitur  ut  parum 
libere,  impeditoque  solum  cursu,  sanguis  ex  vicinis 
venis  in  istos  fluat.  Hae  venae  ergo  interdum  tu¬ 
meant  necesse  est ;  exque  eadem  causa  non  raro 
intumet  facies,  ut  dixi,  labraque  livida  fiunt. 

Restat  nunc  solum  ut  dicam  quapropter  actio 

cordis  magis  diffusa  sit,  infarque  solitum  locum  sen¬ 
tiatur  ;  atque  adeo  unde  sit  torpor  brachii,  dolor  que 
sinistri  temporis.  Primum  autem  facile  explica¬ 
tur  ex  aucta  mole  cordis,  alterum  que  ex  majori 
pondere  ejus,  unde  magis  magisque  in  pectore 
subsidit.  Hoc  vero  fieri  non  potest,  quin  dia¬ 
phragma  magis  quam  par  est  comprimat,  atque  ita 
nervos  ejus  irritet ;  vel,  ut  putat  Doctor  For- 
ster,  vasa  sanguifera  ejus  potius  comprimat,  con¬ 
gestionemque  in  nervos  ideo  faciat  Si  consi¬ 
deramus  autem  unde  hi  nervi  oriantur,  quamque 
arcte,  apud  origines  suas,  cum  plexu  axillari  con¬ 
jungantur,  torpor  brachii  non  difficilis  explicatu 
erit ;  neque  multo  magis  obscurus  dolor  sinistri 
temporis  erit,  si  nobiscum  cogitamus  quantum 
commercium  sit,  apud  pedem  anserinum,  nervo¬ 
rum,  tum  ex  eadem  origine,  qua  phrenici,  venien¬ 
tium,  tum  eorum  quorum  alii  rami  tempora  fron¬ 
temque  suppeditant. 

Quoniam  igitur  solita  signa  hujus  morbi,  ut 
potui,  enumeravi  et  explicavi,  modos  quibus  ple¬ 
rumque  terminatur  breviter  dicam.  Prognosis 


•  Johnson’ s  Medico-Chir.  Journal,  vol.  ii.  p.  440. 

autem,  ut  dicitur,  semper  pessima  est.  Dixi  jam 
saepe  per  rupturam  finiri,  quod,  secundum  Ros- 
tan  aliosque,  plerumque  juxta  apicem  accidit, 
protinusque,  ut  necesse  est,  mortem  facit.  Aliis 
autem  modis  exitium  affert,  modoque  per  stran¬ 
gulationem,  modo  alios  morbos  excitando,  interi¬ 
mit,  praecipueque  Hydrothoracem  et  Phthisin. 
Modus  autem  quo  hi  morbi  ex  Aneurismate  Cor¬ 
dis  moveri  possint,  ex  jam  dictis  facile  intelligetur; 
et  quoniam  horum  neque  signa  neque  curatio  ad 
nostram  rem  pertinet,  ad  alia  transibo. 


DE  RATIONE  DISCERNENDI  INTER  COR¬ 
DIS  ANEURISMA  ALIAQUE  MALA. 

Pr^cipui  morbi  quicum  Aneurisma  Cordis 
confundi  potest,  sunt  Hydrops  Pericardii  vel  Hy- 
drothorax,  Longa  Inflammatio  vel  Rheumatismus 
Cordis,  Angina  Pectoris,  Asthma,  atque  Hyper¬ 
trophia. 

Ex  his,  primus  morbus  (ut  quidem  plerique,) 
etsi  communia  signa  anxietatis  in  pectore,  palpi- 

tationis,  syncopes,  pulsus  inaequalis,  difficultatis¬ 
que  spirandi,  et  tussiculae,  quodammodo  ostendit, 
tamen,  non  modo  propria  indicia  aneurismatis 
desiderantur,  sed  etiam  alia,  quae  Hydropem  in¬ 
dicant,  praecipue  urgent.  Ex  his  admodum  no¬ 
tabilis  est  duplex  quasi  ictus,  quem  edit  cor  ma¬ 
nu  pectore  admota,  sensum  que  simul  praebens, 
quasi  per  aquam  pulset.  Ad  hoc,  pulsus  arteria¬ 
rum  tardior  esse  solet  in  hoc,  quam  fortassis  in 
ullo  alio  morbo ;  spiritusque  magis  levatur,  an- 
trorsum  inclinato  corpore,  in  hoc  quam  in  Cordis 
Aneurismate.  Quod  pertinet  ad  Hydrothora- 

r 

cem,  praecipue  discernitur  a  communibus  signis 
Hydropis  generalis ;  qualia  sunt,  aspectus  corpo¬ 
ris  leucophlegmaticus,  ut  dicitur,  oedema  pedum, 
cutis  arida,  sitis,  parcaque  urina.  Difficultas  spi¬ 
randi  quoque  et  tussis  magis  urgent,  neque  raro 
aqua  in  pectore  fluctuans  sentiri  potest. 

In  longa  inflammatione  cordis,  pro  anxietate  in 
pectore,  dolor  plus  minus  urget,  cum  febre  pulsu¬ 
que  celeriore,  Rheumatismus  autem  cordis  dis¬ 
cernitur  crebris  sedis  mutationibus,  ut  qui,  modo 
cor,  modo  membra,  male  habeat,  quique  in  habi- 


DE  CORDIS  ANEURISMATE. 


19 


tu  corporis  Rheumatismo  obnoxio  plerumque  oc¬ 
currat. 

Angina  pectoris  vero  ideo  a  Cordis  Aneuris- 
mate  discernitur  ;  quia  in  posteriore,  signa  semper 
urgent ;  in  priore  autem  anxietas,  spiritusque  dif¬ 
ficultas,  dolor  brachiorum  aliaque  indicia,  per  ac¬ 
cessiones  solum  veniunt,  easque  potissimum  inter 
validam  exercitationem.  Asthma  autem  facile 
cognoscitur,  quia  per  accessiones  venit,  fereque  per 
quietem,  praecipuumque  signum  est  vehemens 
difficultas  spirandi,  dum  signa  morbi  cordis  levia 
sunt  et  fugacia.  Ab  Hypertrophia,  Cordis  Aneu- 
risma  ex  jam  dictis  facile  distinguitur. 

Superest  nunc  solum  ut  dicam  paulo  curiosius 
signa  diagnostica  Aneurismatis  Cordis,  auxilia¬ 
que  quae,  ad  hoc  discernendum,  Stethoscopium 
praebet.  Citavi  jam  Doctorem  Hamilton,  potui¬ 
que  Morgagni  et  alios  citare,  ostendere,  quod, 
in  morbis  cordis  discernendis,  palpitationis  natu¬ 
rae  parum  confidendum  est.  Haec  vero  Doctoris 
Ferrier  opinio  non  est ;  qui  dicit  quod,  in 
Aneurismate  Cordis,  motus  ejus  “gives  a  jarring 
sensation,  the  stroke  seeming  restrained,  and  suc- 
ceeded  by  a  kind  of  thrilling.”  Quod  si  huic 

parum  confidendum  est,  ut  putant  Bijrns,  Laen- 
nec  aliique,  modum  dijudicandi  inter  morbos 
cordis  longe  accuratiorem  Stethoscopium  praebet. 
Hoc  autem  instrumentum  a  Laennec  nuper 
repertum  est.  Constat  ex  cylindro  ligneo,  per 
quod,  variis  partibus  pectoris  admotum,  possumus 
judicare,  auscultando  ad  alterum  finem  ejus,  so¬ 
nos  quos  edit  vox  respiratioque  et  ictus  cordis, 
utrum  partes  quae  has  actiones  efficiunt  integrae 
sint  necne,  et,  si  corrumpuntur,  cujusmodi  et 
quantum  vitium  sit.  Signa  autem  Aneurisma- 
tis  sinistri  ventriculi  cordis  quae  praebet  Stetho¬ 
scopium,  apici  ejus  admotum,  haec  sunt :  Contrac¬ 
tiones  ejus  sono  claro  crepitanteque  fiunt,  qui  au¬ 
ditur  inter  cartilagines  quintae  septim aeque  costa¬ 
rum  lateris  sinistri.  Quo  autem  clarior  majorque 
sonus  est,  eo  major  dilatatio  esse  judicatur.  Quod 
si  dexter  ventriculus  eodem  modo  afficitur,  idem 
cylindrum  sonum  acutum,  sive  crepitantem,  ex 
contractionibus  cordis  praebet,  subter  inferiorem 
partem  sterni,  vel  inter  cartilagines  quintae  sep- 
timaeque  costarum  lateris  dextri.  Si  caetera  au¬ 
tem  vitia  cordis  Stethoscopio  explorantur,  admo¬ 
dum  diversa  signa  proferunt.  Ita,  in  simplici  Hy« 

pertrophia  sinistri  ventriculi,  id  instrumentum, 
ubi  admovetur  inter  quintam  sextamque  costas, 
contractiones  ventriculi  vehementissimae  esse  sen¬ 
tiuntur,  ita  tamen  ut  sono  longe  obtusiore  fiant ; 
contractiones  auricularum  autem  brevissimae  sunt, 
parumque  sonorae.  In  Hypertrophia  dextri  ven¬ 
triculi,  quicquid  soni  editur,  ad  inferiorem  partem 
sterni  facilius  quam  ad  costas,  sentiri  potest. 
Longum  esset,  neque,  ut  videtur,  necessarium,  cae- 
tera  omnia  indicia,  quae,  in  omnibus  vitiis  Cordis 
Stethoscopium  profert,  enumerare ;  speroque  fore 
ut  quae  jam  dixi  de  diagnosi,  satis  sint  ad  Aneu- 
risma  Cordis,  a  plerisque  aliis  cordis  vitiis,  dig¬ 
noscendum.  Ad  curationem  igitur  festino. 


DE  MODO  CORDIS  ANEURISMATIS 

CURANDI. 

Curatio  Cordis  Aneurismatis  perpaucis  ver¬ 
bis  comprehendi  potest ;  siquidem,  simul  atque 
laesa  fabrica  organi  tantopere  ad  vitam  pertinentis 
laesam  functionem  jam  secuta  est,  possumus  qui¬ 
dem  morbum  lenire,  vitamque  tolerabiliorem  red¬ 
dere;  discutere  autem  morbum,  hominemque  inte- 

grum  reddere  nullo  modo.  Solum  consilium  esse 
videtur,  circuitum  sanguinis  quam  maxime  tar¬ 
dum  imbecillumque  reddere  ;  quo,  si  vitium  tol¬ 
lere  non  possumus,  at  certe  impediamus  ne  magis 
celeriter  quam  necesse  est  increscat,  transmittendo 
per  cor,  certo  tempore,  quam  minimam  copiam 
sanguinis,  eandemque  quam  minimo  impetu. 

Igitur  animus  laborantis  imprimis  quietus  est 
tenendus ;  sublataque  quam  maxime  omni  de  va¬ 
letudine  sua  solicitudine,  homo  neque  curae  neque 
negotiis  committere  se  debet.  Pari  ratione  om¬ 
nis  exercitatio  corporis  quam  maxime  evitanda  est, 
ideoque  optima  positura  ejus,  si  modo  per  spiritus 
difficultatem  licet,  decumbens  est ;  ut  quae  quam 
paucissimos  musculos  exerceat,  ideoque  cursum 
sanguinis  quam  minime  excitet.  Vestes  stragu¬ 
laque  levissima  esse  debent ;  cibusque  parcissimus, 
neque  revera  plus  ejus  sumi  debet,  quam  quod  ne¬ 
cessarium  est  ad  vitam  sustinendam ;  idque  po¬ 
tissimum  ex  frugibus  constare  debet,  quippe  quae 
corpus,  atque  ita  sanguinis  motum,  minus  conci¬ 
tent.  Ad  haec,  potus  refrigerantes  ad  sitim  tol¬ 
lendam,  siquidem  sitis  ipsa  corpus  non  parum  ir¬ 
ritat,  admodum  idonei  sunt. 

Quod  pertinet  ad  remedia  magis  proprie  ad  me¬ 
dicinam  attinentia,  sanguis  subinde,  parva  copia, 
commode  mittitur  ;  pari  consilio  scilicet,  quo  cae- 
tera  omnia  fiunt,  ad  impetum  ejus  in  cor  imminu¬ 
endum.  Haec  autem  curatio  nisi  simul  summa 
abstinentia  servabitur,  inimica  esse  potest,  pleni¬ 
tudinem  corporis  movendo  ;  bene  enim  cognitum 
est,  plures  secretiones  per  sanguinis  missionem  in- 
minui,  neque  postea,  restituto  sanguine,  ex  toto 
restitui ;  sequitur  igitur  ut,  si  eadem  copia  san¬ 
guinis  perstat  fieri,  plus  in  propriis  vasis  ejus  re¬ 
tineatur,  atque  ita  moveatur  plenitudo.  Nihil 
autem  magis  irritat  corpus  quam  astricta  alvus  ; 
haec  igitur  assidue  laxa  est  tenenda  medicamentis 
salinis,  qualia  sunt  sulphas  magnesiae,  sulphas 
sodae,  phosphas  sodae,  tartras  potassae,  et  iis  simi¬ 
lia  ;  quae  magis  idonea  sunt  quam  resinosa  pur¬ 
gantia, utquae  minorem  irritationem  moveant.  His 
igitur  modis  debemus  conari  ut  sanguinis  molem 
celeritatemque  quam  minimam  reddamus  ;  iisdem 
adjici  solent  quaedam  medicamenta  quae,  proprie 
quasi,  in  cor  atque  arterias  agunt.  Ex  his  prae¬ 
cipua  digitalis  est,  quae  admodum  videtur  valere 
imminuendo  sanguinis  impetum  ;  quoniam  vero 

eadem  ventriculum  male  habere  solet,  movereque 
pene  perpetuam  nauseam,  difficillimum  est  inter¬ 
dum  aegris  persuadere  ut  diu  sumant ;  neque  qui¬ 
dem  diuturnus  usus  ejus  periculo  caret,  siquidem 
effectus  ejus  non  imminuuntur  (tanquam  plero- 
rumque  medicamentorum)  sed  augentur  usu,  eo- 
que  majores  sunt,  quo  diutius  aliquis  sumpserit. 
Eodem  consilio  alia  narcotica  sedantiaque  reme¬ 
dia  dantur  ;  quoniam  vero,  etsi  morbum  leniant, 
nulla  spes  est  ut  tollant,  supervacuum  esse  vide¬ 
tur  plura  enumerare  ;  atque  omnino  licet  fortasse 
verbis  Heberden  dissertatiunculam  meam  clau¬ 
dere,  qui,  agens  de  uno  ex  vulgatissimis  signis 
morborum  cordis,  £e  Aut  nulla  remedia,”  inquit, 
‘e  postulat,”  (scilicet  ubi  ex  affectione  nervosa  ori¬ 
tur),  “  aut”  (quoties  ex  cordis  ipsius  vitio)  “  om¬ 
nia  vincit.” 


FINIS. 


